《仲弟年满五十且新居落成诗以庆之》
明代·罗钦顺

新构连云起，华筵匝地开。晴光鲜户牖，秋色净樽罍。

蔼蔼衣冠集，纷纷燕雀来。芝兰随日长，茀禄自天培。

知命希宣父，娱亲学老莱。远山明有望，深径寂无媒。

棋响林花落，诗成鹤梦回。钩帘通野气，闭阁理书堆。

琬琰崇家乘，丝纶宝圣裁。百年方半历，众美似兼该。

晚漱泉飞玉，朝餐菜截薹。私怀真自惬，王命恐相催。

筋力吾衰矣，猷为子壮哉。幸逢更化日，应展济川才。

寿儗冈陵并，名期竹帛陪。短童惭善祷，为报谢琼瑰。

作者简介：（1465—1547） 明江西泰和人，字允升，号整庵。弘治六年进士。授编修，迁南京国子监司业，以实行教士。忤刘瑾，革职为民。瑾诛复官，累迁吏部右侍郎。世宗即位，擢吏部尚书，以与张璁、桂萼同朝为耻，辞归。家居二十年，潜心性理之学。初笃信佛学，后舍弃。认为博学、审问、慎思、明辨、笃行，废一不可，卒谥文庄。有《困知记》、《整庵存稿》。